Ungmennafélag Hveragerðis og Ölfuss

Ungmennafélag Hveragerðis og Ölfuss, skammstafað UFHÖ, var íþróttafélag frá Hveragerði og nærsveitum sem starfrækt var frá 1935 til 1992. Íþróttafélagið Hamar var stofnað á grunni þess.
Saga
Ungmennafélag Ölfushrepps var stofnað í Kvennaskólanum á Hverabökkum í Hveragerði þann 5. janúar 1935. Eftir því sem þorpið í Hveragerði byggðist upp sem þéttbýliskjarni héraðsins varð það þungamiðjan í starfi félagsins. Íbúar þorpsins kölluðu eftir því að nafni félagsins yrði breytt til samræmis við þróun byggðarinnar, en fulltrúar sveitarinnar voru ekki á sama máli. Að lokum varð sú málamiðlun ofan á árið 1963 að félagið héti Ungmennafélag Hveragerðis og Ölfuss til að koma til móts við öll sjónarmið.

Merki félagsins var blár skjöldur með með blásandi goshver, skammstöfuninni UFHÖ, nafni Hveragerðis og stofndegi félagsins.

Örlög UFHÖ urðu þau að félagið varð gjaldþrota á árinu 1992 eftir misheppnað fjáröflunarævintýri, þegar það stofnaði skafmiðahappdrættið Ferðaþrist á árinu 1987 sem endaði með stórtapi. Þar með varð félagið eitt fárra íslenskra íþróttafélaga sem tekið hefur verið til gjaldþrotaskipta. Íþróttafélagið Hamar var stofnað um svipað leyti og hefur borið uppi íþróttastarf á svæðinu upp frá því.
 Tilvísanir